KLASA: 008-03/24-010/001

URBROJ: 3801-10-010-02-24-9

Zagreb, 26. veljače 2024.

Priopćenje za novinare

**Međunarodni tjedan otvorenog obrazovanja**  *Panel: Mogu li otvoreni obrazovni sadržaji unaprijediti kvalitetu nastave?*

*(Zagreb, 26. veljače 2024.)* Sveučilišni računski centar Sveučilišta u Zagrebu (Srce) i ove godine sudjeluje u obilježavanju međunarodnog Tjedna otvorenog obrazovanja organizacijom panela pod nazivom **„Mogu li otvoreni obrazovni sadržaji unaprijediti kvalitetu nastave?“** koji će se održati u **srijedu 6. ožujka 2024**. u Srcu, Josipa Marohnića 5, s početkom u **11 sati**.

Pitanje osiguranja kvalitete nastave aktualno je od samih početaka visokoškolskog obrazovanja, a danas u vremenu digitalnog obrazovanja koje obuhvaća širok raspon digitalnih alata, tehnologija i resursa u cilju unaprjeđenja učenja postaje još i značajnije. Iz aspekata osiguranja kvalitete, nastavne materijale nužno je promišljati u kontekstu otvorenog obrazovanja. Korištenjem otvorenih obrazovnih sadržaja u nastavi potiče se kvaliteta, transparentnost kao i kultura otvorenosti, te aktivno sudjelovanje studenata u izradi sadržaja kolegija sukladno smjernicama Bolonjskog procesa. Tehnološka rješenja za pohranu i razmjenu digitalnih obrazovnih izvora već postoje, no izazov i dalje ostaju nastavnici koji često nisu dovoljno upoznati s time što su to otvoreni obrazovni sadržaji, kako svoje vlastite sadržaje mogu podijeliti, niti imaju informacije pod kojim su uvjetima obrazovni sadržaji drugih autora dostupni u otvorenom pristupu (ako su dostupni). Postavlja se pitanje na koje načine potaknuti nastavnike da te sadržaje oblikuju prema principima otvorenih obrazovnih sadržaja te ih razmjenjuju s drugim nastavnicima i studentima. Učinkovita ponovna iskoristivost otvorenih obrazovnih izvora iziskuje zato strateško planiranje, organizaciju, ali i obrazovanje nastavnika.

O ovim i mnogim drugim pitanjima vezanima uz otvorene obrazovne sadržaje raspravljat će panelisti: prof. dr. sc. Mihaela Banek Zorica s Filozofskog fakulteta Sveučilišta u Zagrebu, mr. sc. Sandra Bezjak, pomoćnica ravnateljice za visoko obrazovanje u Agenciji za znanost i visoko obrazovanje, doc. dr. sc. Maja Gligora Marković, zamjenica predsjednika Povjerenstva za online učenje Sveučilišta u Rijeci s Medicinskog fakulteta Sveučilišta u Rijeci, prof. dr. sc. Renata Mekovec, predsjednica Povjerenstva za osiguranje kvalitete na Fakultetu organizacije i informatike Sveučilišta u Zagrebu i dr. sc. Ana Tecilazić, prorektorica za kvalitetu na Sveučilištu Algebra. Panel će moderirati doc. dr. sc. Sandra Kučina Softić, pomoćnica ravnatelja Srca.

Panelisti će zajedno s okupljenim sudionicima raspravljati o tome kako osigurati kvalitetu nastave, koliko su uprave visokoškolskih ustanova i nastavnici upoznati i koriste otvorene obrazovne sadržaje, u kojoj mjeri promiču načela otvorenosti u obrazovnom procesu te koje je korake potrebno poduzeti da potičemo otvorenost i veću dostupnost kvalitetnih nastavnih materijala.

O Tjednu otvorenog obrazovanja

Tjedan otvorenog obrazovanja globalna je inicijativa koja se organizira od 2012. godine s ciljem podizanja svijesti o važnosti otvorenog obrazovanja i njegovog utjecaja na suvremene načine učenja u cijelom svijetu. Srce u njoj aktivno sudjeluje već 10. godinu za redom. Srce već niz godina aktivno potiče sustavnu primjenu načela otvorenog obrazovanja, razvoj i primjenu otvorenih obrazovnih sadržaja i otvorenih obrazovnih praksi na ustanovama u sustavu visokog obrazovanja. Kao primjer i poticaj ostalima, obrazovni materijali Srca su javno objavljeni i u otvorenom pristupu. Srce također predvodi inicijative okupljanja zajednice kreatora otvorenih obrazovnih sadržaja, i otvorenog obrazovanja, sa željom da se studentima omogući najbolje i najkvalitetnije iskustvo učenja tijekom studija.

Sveučilišni računski centar, Srce
web: <https://www.srce.unizg.hr/pressroom>
e-mail: press@srce.hr